Source: https://beta.e-justice.europa.eu/16/SK/national_justice_systems?IRELAND&action=printMS&member=1
Timestamp: 2019-10-15 17:34:59+00:00
Document Index: 11508589

Matched Legal Cases: ['súd ', 'súd ', 'súd ', 'súd ', 'súd\n', 'súd ', 'súd ', 'súd\n', 'súd ', 'súd ', 'súd ']

V tejto časti nájdete prehľad o súdnom systéme v Írsku.
Organizácia súdnictva – Írsko
Súdna služba(Courts Service), ktorá je nezávislou právnickou osobou, ktorá vznikla v novembri 1999 a bola vládou zriadená podľa zákona o súdnej službe z roku 1998 (Courts Service Act), má tieto zákonné povinnosti:
a) spravovať súdy;
b) poskytovať podporné služby sudcom;
c) poskytovať verejnosti informácie o súdnom systéme;
d) obstarávať, spravovať a udržiavať budovy súdov a
e) zabezpečovať technickú vybavenosť pre používateľov súdov.
V ústave Írska sa stanovuje, že spravodlivosť sa vykonáva na súdoch zriadených zákonom sudcami, ktorých menuje prezident na návrh vlády; sudcovia na všetkých súdoch sú podľa ústavy pri výkone svojich súdnych funkcií úplne nezávislí. Sudca nemôže byť z funkcie odvolaný s výnimkou stanovených prípadov správania v rozpore s právom alebo pracovnej nespôsobilosti a len na základe uznesenia v oboch komorách parlamentu (Oireachtas).
Ústava načrtáva štruktúru systému súdov, ktorú tvoria konečný odvolací súd, teda Najvyšší súd (Supreme Court), a súdy prvej inštancie, medzi ktoré patrí Vyšší súd (High Court) s neobmedzenou jurisdikciou v trestných a občianskoprávnych veciach a súdy s obmedzenou jurisdikciou, t. j. obvodný súd (Circuit Court) a okresný súd (District Court), ktoré sú organizované na regionálnej báze.
V súvislosti s trestnými procesmi článok 38 uvádza, že „nikto nesmie byť súdený na základe žiadneho obvinenia z trestného činu iným spôsobom ako v riadnom zákonnom procese“. Menej závažné trestné činy sa prejednávajú na súdoch v skrátenom konaní, zatiaľ čo osoba obvinená zo závažnejšieho trestného činu nemôže byť súdená bez prítomnosti poroty. Ústava tiež ustanovuje zriadenie špeciálnych súdov s cieľom zabezpečiť účinný výkon spravodlivosti vtedy, ak by na to právomoc všeobecných súdov nestačila.
Súdne pojednávania sú verejné s výnimkou tých, pri ktorých je nápis „in camera“, čo znamená, že tento prípad je prejednávaný s vylúčením verejnosti.
Súdy, ktoré rozhodujú o občianskoprávnych veciach, sú organizované v týchto štruktúrach:
Vyšší súd
(so sídlom v Dubline)
súd prvého stupňa a odvolací súd pre rozhodnutia obvodného súdu a niektorých ďalších súdov
Obvodný súd
(so sídlom v každom z 26 miest jednotlivých grófstiev)
súd prvého stupňa pre nároky do 38 092,14 EUR a odvolací súd pre rozhodnutia okresného súdu a niektorých ďalších súdov
(so sídlom v 24 okresoch)
súd prvého stupňa pre nároky do 6 348,69 EUR
(zahŕňa konania vo veciach s nízkou hodnotou sporu pre niektoré nároky spotrebiteľov do 1 269,74 EUR)
Posledná aktualizácia: 15/09/2014